Christian Friis Bach (RV), 2024-01-24:
Tak for det.
Lad mig starte med at sige, at vi er meget kede af, at vi på 30 timer skal hastebehandle det her forslag, som handler om at sende danske soldater ud i en offensiv militær operation, og det er endda i en situation, hvor de fleste af regeringens ordførere ikke kan være til stede.
Vi finder, at det er en meget alvorlig sag.
Lad mig dernæst sige, at vi fuldt ud støtter, at vi sender en fregat ned til en defensiv operation for at beskytte danske skibe, men vi er meget tøvende over for at stemme for B 104 om bidrag til den offensive mission.
Det er der en række grunde til.
De bliver nu opfattet som den eneste gruppe, der forsøger at forsvare palæstinenserne, og som nu er ofre for en amerikansk-britisk aggression.
Houthierne har jo sagt gentagne gange, at de vil stoppe, hvis der kan komme tilstrækkelig humanitær hjælp ind i Gaza, og at de vil stoppe, hvis der kommer en våbenhvile i Gaza.
Derfor har de fået den her heltestatus i hele regionen, i hele den arabiske verden, som den eneste gruppe, der gør noget.
Det gælder også internt, hvor den spirende demokratiske opposition, som der faktisk har været imod houthierne i Sanaá, nu er blevet kvalt, fordi houthierne står styrket i kampen for palæstinenserne.
En anden grund er bekymringen for, at vi med det her kommer til at ofre fredsaftalen i Yemen.
Den var meget tæt på at blive underskrevet i de her uger.
Det ville have været et historisk skridt mod fred.
Aktørerne og regeringen – der er jo en stribe grupper nede i syd – har brugt anledningen til at optrappe retorikken og opfordre til støtte, angreb og landkrig mod houthierne igen.
Der er stor sandsynlighed for, at krigen internt i Yemen derfor vil blusse op igen, og det vil ramme civilbefolkningen hårdt.
20 millioner mennesker er stærkt afhængige af nødhjælp.
Den offensive operation – det er vores tredje grund og bekymring – vil føre til yderligere eskalering.
Det kan betyde, at vi bliver hvirvlet ind i en konflikt, og at missionen ikke vil bidrage til fred eller sikkerhed for skibene.
De amerikanske og britiske bombninger har indtil nu ikke formået at stoppe angrebene.
Tværtimod er der adskillige vurderinger fra kilder i regionen og i Yemen om, at der sker en optrapning af angrebene på skibene.
Vurderingen fra yemenitiske aktører er, at det eneste, der for alvor kan gøre noget ved houthierne, er at slå dem tilbage militært.
Da Saudi-Arabien ikke ønsker at intervenere, risikerer den amerikansk og britisk ledede koalition at blive trukket yderligere ind i konflikten, endda ind i en landkrig på sigt.
Den fjerde grund og bekymring er, at det er en snæver koalition, vi går med i.
Den tæller USA, Storbritannien, Australien, Bahrain, Canada og nu også Wilders' Holland som det eneste EU-land.
Danmark, Tyskland, New Zealand og Sydkorea har været med i en politisk støtteerklæring.
Frankrig, Italien og Spanien har sagt nej til at deltage, og Frankrig har endda sagt, at de ikke mener, at angrebene kan anses som legitimt selvforsvar, så der dermed kunne findes mandat i FN-resolutionen.
En femte grund og bekymring er, at vi skubber landene i regionen, ikke mindst Saudi-Arabien og Oman, fra os.
De har begge advaret mod eskaleringen og modangrebene.
Vi skubber dem i armene på Rusland og Kina, som gør alt, hvad de kan, for at udnytte situationen politisk.
Kina fastholder, at FN-resolutionen ikke autoriserer modangrebene fra USA og Storbritannien, og advarer imod eskaleringen.
Der er et bedre alternativ.
Det er at udvide og kombinere de eksisterende FN- og EU-baserede maritime operationer til også at omfatte Det Røde Hav og indsatsen mod houthierne.
Det kan ske.
Vi er allerede med sammen med ni europæiske lande i de operationer.
Dem kan man udvide og gøre defensive.
De har et meget stærkt diplomatisk islæt og udgør en meget stærk diplomatisk indsats.
Det kan være på plads inden for få dage eller få uger.
Vurderingen er også, at den danske fregat meget hurtigt kan komme til at indgå i den operation, og så giver det jo kun mening, at vi i Danmark koncentrerer vores indsats dér i stedet for at gå ind i en offensiv operation.
Det er den næste af vores bekymringer.
Vi har endnu ikke afgjort, hvad vi stemmer i eftermiddag, fordi det er kort tid, vi har.
Men hvis jeg skal opsummere, må jeg sige, at angrebene fra USA og Storbritannien lige nu er blevet en eskalerende faktor.
Det har gjort houthierne stærkere, og det har gjort skibsfarten mere usikker.
Vi kommer til at stå relativt isoleret i EU, hvis vi går med.
Vi mister den position, Danmark ellers har haft i Yemen.
Jeg har selv rejst i Yemen og set, at Danmark har haft en stærk position, især efter indsatsen under Det Arabiske Initiativ.
Der misser vi jo vores muligheder for at indgå konstruktivt i arbejdet med at skabe en fredsaftale.
Hvis vi vil beskytte skibsfarten, og hvis vi vil have fred i Yemen og i Mellemøsten, er vi meget i tvivl om, hvorvidt den offensive operation er den rigtige vej at gå for Danmark.
Så vi står bag fregatten, og vi vil gerne sende et stærkt signal om, at vi ønsker at beskytte skibstrafikken og imødegå angrebene, men vi er meget tøvende over for at stemme for det offensive bidrag i en krig uden et klart FN-mandat og i en situation, hvor det kan føre til eskalering og optrapning i stedet for fred og sikkerhed.
Tak for ordet.